Il-Ministru tal-Ekonomija Chris Cardona sejjaħ konferenza tal-aħbarijiet biex jagħti rendikont dwar l-ekonomija ta’ Malta li fi kliemu qed tixhed is-suċċess tal-Gvern. Dr. Cardona qal li dan ir-rendikont qed itih f’waqtu qabel it-tweġiba għall-budget 2015 tal-Kap tal-Oppożizzjoni Simon Busuttil. Il-Ministru Cardona qal li meta llejla l-poplu jisma’ l-Kap tal-Oppozizzjoni għandu jiftakar f’li qal is-sena li għaddiet fejn fi kliem Dr. Chris Cardona falla fit-tbassir kollu dwar l-ekonomija Maltija. Dr. Cardona qal li l-Kap tal-Oppożizzjoni falla u mar żmerċ fuq l-ekonomija Maltija, l-ħolqien tal-impjiegi u l-investiment dirett f’Malta. Dr. Cardona qal li l-Gvern jaf li l-Oppożizzjoni se tkun negattiva dwar il-budget. Qal iżda li l-klima ekonomika li qed jaħdem għaliha l-Gvern tikkontradixxi bil-kbir in-negattività li biha titkellem l-Oppożizzjoni. Qal li taħt dan il-Gvern ingħataw €88 miljun f’għajnuna lill-intrapriżi. Filwaqt li l-Kap tal-Oppożizzjoni prova jiżra n-negattività fi kliem il-Ministru Cardona qal li tal-ħwienet kienu qed jimpjgaw iżjed nies għax kellhom żieda fil-bejgħ li huwa ogħla mill-medja ewropeja. Il-Ministru tal-Ekonomija qal li l-Kap tal-Oppożizzjoni ħa falza stikka dwar l-inflazzjoni. Qal li l-istatistika turi li Malta rreġistrat fost l-inqas ogħli fil-prezzijiet fl-Ewropa. Qal li anke l-Maltin m’għadhomx inkwetati fuq l-inflazzjoni daqskemm kienu taħt l-amministrazzjoni preċedenti. Dr. Cardona qal li l-Oppożizzjoni sena l-oħra kkritikat il-program ta’ ċittadinanza b’investiment. Il-Ministru qal li sena wara kulħadd qed ifaħħar il-programm tal-Gvern li qed jagħmel impatt pożittiv fuq is-soċjetà Maltija. Dr. Cardona qal li l-Gvern baqagħlu ħafna x’jagħmel, mhux perfett iżda b’għaqal se jkompli jimxi fid-direzzjoni t-tajba.